**בין בחירה לאין ברירה: מה משפיע על היקף שעות העבודה של נשים חרדיות[[1]](#footnote-1)**

ניצה (קלינר) קסיר, שלומית שהינו-קסלר ואסף צחור-שי

**תקציר המחקר**

* **נשים חרדיות עובדות בממוצע כ-30 שעות שבועיות, בהשוואה ל-37 שעות שבועיות שעובדות נשים יהודיות לא חרדיות.**
* **מרבית פער השעות בין נשים חרדיות לנשים יהודיות לא חרדיות נובע מהבדל במספר השעות של מועסקות במשרה מלאה: 36 שעות בקרב נשים חרדיות לעומת כמעט 42 שעות בקרב נשים יהודיות לא חרדיות.**
* **חלק קטן יותר מהפער נובע משיעור גבוה יחסית של חרדיות המועסקות במשרה חלקית: 37% בקרב הנשים החרדיות לעומת 21% בקרב נשים יהודיות לא חרדיות.**
* **למשתני הטיפול בילדים השפעה שולית קטנה יותר על הפחתת שעות העבודה של נשים חרדיות ביחס לנשים יהודיות שאינן חרדיות, אך ההשפעה המצטברת הינה משמעותית בשל מספר הילדים הגדול במשפחה החרדית.**
* **להגדלת השכר השפעה קטנה יותר על הגדלת שעות העבודה של נשים חרדיות, מאשר בקרב נשים יהודיות לא חרדיות: עלייה של 10% בשכר השעתי מוסיפה: 0.5 שעות עבודה לאישה חרדית לעומת 0.8 שעות עבודה לאישה לא חרדית.**
* **ריכוז הנשים החרדיות במקצוע ההוראה ושעות העבודה המועטות במקצוע זה אחראים לכ-17% מפער השעות בין נשים חרדיות לנשים יהודיות שאינן חרדיות.**
* **קיים ריכוז גבוה יחסית של מועסקות חרדיות סביב 24 שעות עבודה שבועיות, ממצא הניתן לייחס לתנאי הסף הנקבע לסבסוד עלותם של מעונות יום** **לאימהות עובדות.**

למרות הנתונים המעודדים של שיעורי ההשתתפות הגבוהים של נשים חרדיות, פערי השכר בין נשים חרדיות לנשים יהודיות לא חרדיות עדיין גבוהים: בשנת 2015 עמד השכר הממוצע של נשים יהודיות לא חרדיות על כ-9,400 ₪ לעומת 5,750 ₪ בקרב נשים חרדיות, כלומר פער של 39%. זאת בשעה שהפער בשכר השעתי עמד על 13% בלבד. חלק גדול מפערי השכר בין נשים חרדיות לנשים יהודיות לא חרדיות נובע מהיקף שעות העבודה השונה, העומד על 30 ו-37 שעות עבודה, בהתאמה.

המחקר מכמת את הגורמים המשפיעים על היקף שעות העבודה של נשים חרדיות ושל נשים יהודיות שאינן חרדיות. על פי הממצאים, מרבית פער השעות בין נשים חרדיות לנשים יהודיות לא חרדיות נובע מהבדל במספר השעות הממוצע של מועסקות במשרה מלאה: 36 שעות בקרב נשים חרדיות לעומת כמעט 42 שעות בקרב נשים יהודיות לא חרדיות. כ-60% אחוז מהפער במספר שעות העבודה נעוץ בהבדל במספר שעות העבודה במשרה מלאה: 63% מהנשים החרדיות מועסקות במשרה מלאה בהיקף ממוצע של 36 שעות, לעומת 79% מהנשים היהודיות הלא חרדיות העובדות בהיקף ממוצע של כמעט 42 שעות.

רק כ-40% מהפער במספר שעות העבודה נובע מהריכוז הגבוה של נשים חרדיות במשרות חלקיות. 37% מהנשים החרדיות עובדות במשרה חלקית (בהיקף ממוצע של 21 שעות), לעומת 21% מהנשים היהודיות שאינן חרדיות העובדות בהיקף שעות ממוצע דומה. אחוז גבוה יחסית של נשים חרדיות עובדות במשרה חלקית שלא מרצון: כ-22% מהנשים החרדיות העובדות במשרה חלקית דיווחו שהן מועסקות במשרה חלקית שלא מרצון, לעומת 15% מהנשים היהודיות הלא חרדיות. קיים ריכוז יחסית גבוה של נשים חרדיות המועסקות סביב 24 שעות שבועיות, ממצא הניתן לייחס לתנאי הסף הנקבע לסבסוד עלותם של מעונות יום.

מספרם הגבוה של ילדים במשק הבית החרדי משפיע על היקף שעות העבודה של נשים חרדיות. ואולם מהממצאים עולה כי למספר הילדים, ולגיל הילד הצעיר השפעה שולית קטנה יותר בקרב נשים חרדיות לעומת נשים יהודיות לא חרדיות. בקרב אימהות במשרה מלאה, למשל, במעבר בין 1–3 ילדים במשק בית ל-4–5 ילדים במשק בית: חרדיות מפחיתות 0.5 שע"ש ויהודיות לא חרדיות מפחיתות כ-2 שע"ש; ובקרב המועסקות במשרה חלקית, חרדיות מפחיתות 9 שע"ש ולא חרדיות 12.5 שע"ש. ניכר כי הנשים החרדיות עושות מאמצים מוגברים בשוק העבודה בשל היותן מפרנסות עיקריות, ולעיתים יחידות, ובשל הצורך הכלכלי הדוחק. כמו-כן, שעות הלימוד של אברכים, המותאמות למסגרות החינוכיות של הילדים, מאפשרות לבן הזוג לסייע בטיפול בילדים ולתמוך ביציאת האישה לעבודה.

הצורך הכלכלי מתבטא גם בעקומת היצע עבודה קשיחה יותר של הנשים החרדיות ביחס ללא חרדיות. הגדלת השכר משפיעה על הגדלת מספר שעות העבודה של נשים חרדיות, אך במידה פחותה מנשים יהודיות לא חרדיות: עלייה של 10% בשכר השעתי מוסיפה 0.5 שעות עבודה לאישה חרדית לעומת 0.8 שעות עבודה לאישה לא חרדית. ההבדל בגובה השכר מסביר כ-11% מפער השעות בין החרדיות ליהודיות הלא חרדיות.

תנאים היסטוריים וסוציולוגיים יצרו ריכוז גבוה של נשים חרדיות במקצוע ההוראה: ההתאמה לתנאים המשפחתיים והמגבלות התרבותיות של צניעות יצרו כוח משיכה גבוה למקצוע זה, אשר הפך אף לחלק מתהליך ההכשרה של הבנות החרדיות כדמות המחנכת במשפחה. 32% מהנשים החרדיות מועסקות בהוראה בהשוואה ל-11% בקרב נשים יהודיות שאינן חרדיות. ניתן לייחס כ-17% מפער השעות בין הנשים החרדיות לנשים היהודיות שאינן חרדיות להשפעה הנובעת ממקצוע ההוראה בחברה החרדית. לריכוז הגבוה של נשים חרדיות בתחום ההוראה, המאופיין במספר שעות עבודה שבועיות מופחתות, השפעה גדולה על מספר שעות העבודה של נשים חרדיות.

ממצאי המחקר מצביעים על שני תחומים בולטים הדורשים בחינה והתערבות. בתחום ההשכלה וההכשרה המקצועית יש להשקיע בגיוון ענפי ההכשרה בסמינרים, תוך הכוונה למקצועות מבוקשים בתוך החברה החרדית ומחוץ לה, ובמיוחד במקצועות המתאפיינים בשכר גבוה. בנוסף, יש צורך בהמשך בחינה והתייחסות אל הצרכים הייחודיים של אימהות עובדות חרדיות ובסוג המענים שניתן לספק למשק הבית החרדי המאופיין במספר ילדים גבוה במיוחד.

1. המחקר עתיד להתפרסם בכרך הקרוב של כתב העת המשפטי **משפט חברה ותרבות – המשפט והחרדים בישראל** בעריכת חיים זיכרמן ויורם מרגליות. [↑](#footnote-ref-1)